Supercupa Europei: Bayern Munchen - Sevilla , joi, ora 22:00 , Digi Sport 1

Turul 3, UEL: Djurgarden - CFR Cluj, joi, ora 20:00, Digi Sport 1

Nu a mai fost un meci dramatic şi epuizant, precum cel din semifinalele de la Australian Open, dar Halep şi Kerber au dovedit că duelurile dintre ele nu sunt niciodată banale.

Finalista de anul trecut a început meciul nesigur, iar a 12-a jucătoare a lumii a profitat şi s-a desprins la 4-0. Simona a reuşit, însă, să revină în joc şi a împins primul set în tie-break, pe care l-a cedat categoric, scor 2-7.

Constănţeanca a controlat al doilea set încă din start. A început cu break, pe care l-a consolidat până la final, astfel că s-a impus cu 6-3, şi pe fondul unor probleme fizice ale jucătoarei din Germania.

Simona a început bine şi setul decisiv, în care a condus cu 2-0, dar apoi şi-a pierdut serviciul. Halep a refăcut rapid avantajul şi a dominat clar jocul. În aceste condiţiţii, Kerber a mai luat un singur game, iar liderul mondial a încheiat meciul cu un clar 6-2 în cel de-al treilea act.

Românca de 26 de ani a reuşit un as, a comis două duble greşeli, a avut procentaje mai bune la punctele cu ambele servicii (60%-58%, respectiv 53%-38%), a lovit 26 de "winners" şi a terminat cu nu mai puţin de 46 de erori neprovocate.

Kerber a reuşit 2 aşi, a făcut 3 duble greşeli, a trimis 24 de "winners# şi a comis 53 de greşeli forţate.

În urma acestei victorii, Halep şi-a asigurat 780 de puncte WTA şi 560.000 de euro, iar în semifinale o va înfrunta pe Garbine Muguruza, victorioasă cu 6-2, 6-1 în faţa rusoaicei Maria Sharapova.

UPDATE 17:22 Halep - Kerber 6-7, 6-3, 6-2. BREAK, SET şi MECI HALEP! Simona Halep s-a calificat în semifinale la Roland Garros, după o revenire splendidă. Liderul mondial a pierdut primul set, pe care l-a împins în tie-break deşi a fost condusă cu 0-4, apoi a le-a câştigat convingător pe următoarele două. În penultimul act, constănţeanca o va întâlni pe Garbine Muguruza. Miza nu este doar calificarea în finală, ci şi locul 1 WTA.

UPDATE 17:18 Halep - Kerber 6-7, 6-3, 5-2. Hold cu ceva emoţii pentru Simona, care e la un singur game de calificarea în semifinale la Roland Garros.

UPDATE 17:14 Halep - Kerber 6-7, 6-3, 4-2. Gură de aer importantă pentru Kerber, care şi-a făcut uşor serviciul într-un moment delicat.

UPDATE 17:11 Halep - Kerber 6-7, 6-3, 4-1. Game solid pe propriul serviciu pentru liderul mondial, care consolidează break-ul şi e într-o poziţie foarte bună în setul decisiv.

UPDATE 17:08 Halep - Kerber 6-7, 6-3, 3-1. Breah Halep! Simona a fructificat a treia şansă de a câştiga pe serviciul adversarei şi e din nou la două game-uri în faţă.

UPDATE 17:00 Time-out medical solicitat de Kerber, pentru o problemă la piciorul stâng.

UPDATE 16:58 Halep - Kerber 6-7, 6-3, 2-1. Angelique Kerber a câştigat primul game din setul decisiv, cu un punct pierdut.

UPDATE 16:55 Halep - Kerber 6-7, 6-3, 2-0. Break Halep! Simona Halep a câştigat la 0 pe serviciul adversarei şi se apropie de un succes extrem de important.

UPDATE 16:53 Halep - Kerber 6-7, 6-3, 1-0. Început bun de set decisiv al Simonei Halep, cu un game câştigat la 15.

UPDATE 16:48 Halep - Kerber 6-7, 6-3. SET HALEP! Simona Halep a încheiat setul secund aşa cum l-a început, cu break, după un game cu două duble greşeli ale lui Kerber.

UPDATE 16:44 Halep - Kerber 6-7, 5-3. Un nou game lung, încheiat superb de liderul WTA, care se apropie de câştigarea setului după ce a salvat şi o minge de break.

UPDATE 16:37 Halep - Kerber 6-7, 4-3. Angelique Kerber rămâne aproape de Simona Halep în setul secund după un game în care a revenit de la 0-30.

UPDATE 16:34 Halep - Kerber 6-7, 4-2. Simona Halep n-a avut deloc probleme pe propriul serviciu în acest set. A pierdut doar două puncte în trei game-uri.

UPDATE 16:30 Halep - Kerber 6-7, 3-2. Game-maraton câştigat de jucătoarea din Germania, care a salvat şi două mingi de break.

UPDATE 16:22 Halep - Kerber 6-7, 3-1. Simona Halep a răspuns tot cu un game câştigat la 0.

****** Garbine Muguruza a învins-o categoric pe Maria Sharapova în celălalt sfert de finală al zilei, 6-2, 6-1, şi va juca în semifinale contra învingătoarei din partida Halep - Kerber.

UPDATE 16:19 Halep - Kerber 6-7, 2-1. Game alb al lui Angelique Kerber, care se menţine aproape în al doilea set.

UPDATE 16:17 Halep - Kerber 6-7, 2-0. Al doilea game consecutiv în care Simona a cedat un singur punct.

UPDATE 16:14 Halep - Kerber 6-7, 1-0. Break Halep! Început perfect de set secund al româncei, cu break la 15.

UPDATE 16:06 Halep - Kerber 6-7. SET KERBER! Germanca a câştigat primul set după ce a dominat tie-break-ul, în care s-a impus cu 7-2.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:04 Kerber conduce cu 4-2 în tie-break la schimbarea terenurilor.

UPDATE 15:59 Halep - Kerber 6-6. Break Halep! Încă un re-break al Simonei Halep, care a împins setul în tie-break după ce s-a impus la 15.

UPDATE 15:55 Halep - Kerber 5-6. Break Kerber! Angelique Kerber a trecut din nou în avantaj şi va servi pentru a doua oară pentru câştigarea setului de debut.

UPDATE 15:50 Halep - Kerber 5-5. Break Halep! Simona Halep a revenit de la 0-30 şi a câştigat game-ul în care adversara sa a servit pentru set, după patru puncte la rând câştigate.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 15:46 Halep - Kerber 4-5. Simona Halep şi-a păstrat serviciul şi are patru game-uri din ultimele cinci, însă Kerber va servi pentru adjudecarea primului set.

UPDATE 15:43 Halep - Kerber 3-5. Germanca a pus punct seriei de game-uri a Simonei şi e la un game distanţă de câştigarea setului.

UPDATE 15:39 Halep - Kerber 3-4. Al treilea game consecutiv câştigat de Simona Halep, care a mai salvat două mingi de break.

UPDATE 15:32 Halep - Kerber 2-4. Break Halep! Simona Halep revine în set, după un game în care a condus cu 40-0 şi a fructificat a treia minge de break de care a avut parte.

UPDATE 15:27 Halep - Kerber 1-4. Primul game al româncei, câştigat la 0 de constănţeancă.

UPDATE 15:25 Halep - Kerber 0-4. Kerber s-a impus cu dificultate pe propriul serviciu, după ce Simona a salvat trei mingi de game. Halep are deja 13 greşeli neforţate.

UPDATE 15:19 Halep - Kerber 0-3. Break Kerber! Încă un break al lui Angelique Kerber, după un game în care românca a salvat patru mingi de break.

UPDATE 15:12 Halep - Kerber 0-2. Game extrem de solid al numărului 12 WTA, câştigat la 0.

UPDATE 15:10 Halep - Kerber 0-1. Break Kerber! Germanca a început partida cu un break, după un game în care Simona a egalat de la 0-30.

UPDATE 15:03 Simona Halep şi Angelique Kerber au ieşit pe teren, pentru încălzirea de dinaintea celui de-al doilea duel direct din 2018, după cel din semifinalele Australian Open.

Halep - Kerber este meciul adevărului pentru Simona, în sferturi, la Roland Garros. Sportiva noastră a etalat un tenis extrem de solid la Paris, însă, cu excepţia lui Mertens, în optimi, nu a întâlnit adversare foarte valoroase. În măsura în care o elimină pe Angelique, numărul unu mondial va fi la un singur pas de a patra finală de Grand Slam (două dintre ele disputate chiar în capitala Franţei, 2014 şi 2017).

Halep - Kerber, miercuri, de la 15:00

Organizatorii au decis ca partida dintre Halep şi Kerber să fie prima a zilei de miercuri, doar că din această fază, a sferturilor, ora de start a confruntărilor s-a schimbat: nu mai este 12:00, ca până acum, ci 15:00. Un mic handicap pentru sportiva noastră e faptul că disputa a fost programată pe Suzanne-Lenglen, arenă pe care Simona nu a jucat la această ediţie.

Tot de la ora 15:00 se va disputa miercuri şi al patrulea sfert de finală feminin, dintre Maria Sharapova şi Garbine Muguruza. Partida aceasta se va juca pe arena centrală Philippe-Chatrier.

Miercuri se vor disputa şi ultimele două sferturi de pe tabloul masculin: Marin Cilic - Del Potro şi Nadal - Schwartzman. Acestea vor fi precedate de partidele de la feminin. Până acum, ştim patru dintre semifinaliştii de la Roland Garros: Keys şi Stephens, la feminin, respectiv Cecchinato şi Thiem, în competiţia masculină.

Halep şi Kerber, epuizate după semifinala de la Australian Open

Halep - Kerber: Reeditarea unei partide de colecţie

La începutul anului, Halep şi Kerber au oferit o partidă pentru istorie, catalogată în continuare de mulţi specialişti drept "meciul anului la feminin". Atunci, Simona a salvat două mingi de meci, înainte de a se impune în decisiv, scor 9-7. În acest moment, având în vedere suprafaţa, Halep ar trebui să fie favorită, însă numărul unu mondial spune că avantajul că se joacă pe zgură nu va conta atât de mult.

"De fiecare dată a fost greu cu ea (n.r. Kerber), și mă aștept să fie la fel. Sunt pregătită mental, sunt pregătită fizic. Sunt gata să înfrunt această provocare și sunt gata să mă bucur de ea. Cred că lucrul pe care l-am învățat în trecut este că trebuie să mă bucur mai mult și să fiu recunoscătoare că sunt în această postură, că am șansa să dau tot ce am, așa că voi face fix asta. Nu cred că se va schimba foarte mult. Stilul ei e același pe toate suprafețele. Mă bazez și pe antrenor, care îmi face planul de joc", a spus Halep, după succesul cu Mertens.

Dacă la Australian Open Halep a fost sâcâită de la începutul turneului de o accidentare, acum ea se află în plenitudinea forţelor. O veste excelentă, având în vedere că mai are trei meciuri pentru a intra în istorie.

"Mă simt uşoară, simt că pot alerga oricât. Vreau să câştig minge după minge, punct după punct", a mai spus cea mai bună jucătoare din lume.

Patrick Mouratoglou a analizat duelul Halep - Kerber

Halep - Kerber: Analiza lui Mouratoglou şi McEnroe

Patrick Mouratoglou, antrenorul Serenei Williams, a analizat sfertul vedetă de pe tabloul feminin de la Roland Garros, Halep - Kerber. "The Coach" este de părere că Simona trebuie să fie mai agresivă decât la Australian Open, unde a învins-o pe germancă.

Halep se află într-o formă fantastică la turneul de Grand Slam de la Paris, lucru ilustrat perfect de optimea cu Mertens, în care a cedat doar 3 game-uri. Constănţeanca a etalat un joc extrem de agresiv, lovind, potrivit lui Mouratoglou, de foarte aproape de linia de fund. În medie, Halep a returnat de la 69 de centimetri faţă linie, în timp ce Kerber aşteaptă mingea mult mai în spate (188 de centimetri în spatele liniei).

Ca atare, Kerber propune o defensivă foarte solidă, măcinându-şi adversarele. În consecinţă, Simona trebuie să îşi păstreze agresivitatea pentru a ajunge în "careul de aşi" al competiţiei.

"Lui Kerber îi place să alerge pe teren până când adversara îi deschide un unghi şi are ocazia să lovească decisiv. Simona nu trebuie să intre într-un duel pe diagonală cu Angelique. Halep trebuie să fie şi mai agresivă decât la Australian Open", au fost concluziile lui Mouratoglou, la EuroSport.

2244 de rotaţii pe minut imprimă Halep cu forehand-ul, lucru care îi oferă un avantaj enorm. Asta pentru că mingea căzută în jumătatea adversă sare foarte mult, iar opozanta e forţată să lovească mai de sus, în afara zonei de confort.

John McEnroe, deţinător a 7 titluri de Grand Slam în carieră, este de părere că sportiva din Germania are suficiente arme pentru a se impune pe suprafaţa roşie, însă pariază pe Simona.

"Simona se simte mai bine aici şi cred că este mai în formă. Kerber nu se simte atât de confortabil pe zgură, deşi are toate calităţile pentru a se impune pe o asemenea suprafaţă", a spus fostul lider mondial.

Halep - Kerber: Simona nu simte presiune

Simona Halep e la doi paşi de a treia finală de la Roland Garros, însă de această dată nu mai pare să simtă presiunea din trecut. Deşi o întreagă Românie îşi doreşte ca numărul unu mondial să câştige un turneu de Grand Slam, sportiva din Constanţa susţine că acest lucru nu o sperie.

Obiectivul său cel mare e câştigarea unui Grand Slam, iar Roland Garros pare să i se preteze cel mai bine. Atât din punct de vedere al calităţilor avute, dar şi al backgroundului (a fost finalistă în 2014 şi 2017, după ce în prealabil câştigase competiţia la juniori, în 2008).

O a treia finală de GS a fost pierdută de cea mai bună jucătoare a lumii în iarnă, la Australian Open, astfel că Simona pare să fi căpătat, cel puţin în teorie, o adevărată fobie de ultimele acte din turneele mari. În condiţiile în care din ţară se pune o presiune mare pe umerii săi, sarcina sa e cu atât mai complicată. Totuşi, Halep are experienţa dobândită în 2017, când a ratat de mai multe ori şansa de a deveni numărul unu mondial, pentru ca apoi, la Beijing, să îşi vadă visul cu ochii. Simona pare să trateze în acelaşi mod şi turneele de Mare Şlem, conştientă că, având constanţa din ultimii ani, va câştiga la un moment dat. Toată presiunea pusă de români e în acest moment transformată de constănţeancă în energie, astfel că nu ar mai trebui să apară un nou blocaj.

"Nu simt presiune din partea ţării mele. Simt că toţi îşi doresc să câştig un Grand Slam, dar iau totul în mod pozitiv. Simt că toţi sunt în spatele meu. Visez să câştig un astfel de turneu, dar nu ştiu dacă acest lucru se va întâmpla anul acesta. Sau dacă se va întâmpla vreodată. Dar lucrez la asta, acesta e obiectivul meu", a spus Halep, potrivit wtainsider.

Kerber e într-o formă foarte bună

Halep - Kerber: Germanca anticipează o partidă lungă

Fără set pierdut la Roland Garros 2018, germanca a ajuns în sferturi. În ultimele 9 turnee importante la care a participat, nemţoaica a bifat cu o singură excepţie măcar această fază a competiţiei.

Duelul din ultimele opt va fi însă unul aparte, în faţă stându-i numărul unu mondial şi cea care a învins-o la Australian Open, în penultimul act. Germanca a prefaţat duelul cu Halep şi a concluzionat: independent ce se va întâmpla, învingătoarea se va decide după un nou meci de durată.

"A fost un meci foarte lung atunci. Cred că amândouă am jucat defensiv la Australian Open, dar între timp am devenit mai agresive. Ştiu exact ce mă aşteaptă, dar consider că important va fi să iau meciul în mână. Trebuie să fiu extrem de agresivă şi să fructific orice şansă avută. Dar sunt de părere că ne va aştepta un nou meci lung", a spus Kerber, conform wtatennis.com.

Graţie victoriei cu Caroline Garcia, Kerber şi-a egalat cea mai bună performanţă la Roland Garros. În 2012, ea se oprea în sferturi, însă lucrurile s-au schimbat fundamental de atunci.

"Cred că m-am schimbat enorm de mult de antunci, a trecut mult timp. Nu vreau însă să pun multă presiune pe mine, vreau doar să mă bucur de tenis, să mă mişc cât mai mult. Nu mi-am propus un obiectiv înainte de Roland Garros, m-am canalizat pe fiecare meci în parte", a mai explicat sportiva din Germania.

Halep - Kerber. Simona l-a analizat pe Nadal

Nemţii de la Bild au descoperit ce a făcut Simona Halep înaintea meciului din sferturile de finală. După ce a învins-o pe Elise Mertens în turul anterior, Halep a preferat să urmărească, alături de Ion Ţiriac, partida pe care Rafel Nadal a câştigat-o în faţa lui Maximilian Marter.

Jurnaliştii germani susţin că această mişcare face parte dintr-o strategie menită să o ajute pe Simona Halep să se relaxeze înaintea meciului din sferturile de finală. Totuşi, antrenorul Simonei, Darren Cahill, a fost prezent la partida câştigată de Kerber în faţa Carolinei Garcia. Astfel, Cahill urmează să-i prezinte astfel Simonei felul în care o poate pune sub presiune pe jucătoarea din Germania.

Halep - Kerber: Succes financiar

Performanța sportivă atrage după sine și o recompensă importantă pe plan financiar pentru Simona. 380.000 de euro și 430 de puncte WTA primește numărul 1 mondial pentru calificarea în sferturile de finală. Câștigurile pot crește, dacă va reuși să meargă mai departe.

O semifinalistă e recompensată cu 560.000 de euro, iar o finalistă primește 1,12 milioane de euro. Pentru câștigarea trofeului, cecul este de 2,2 milioane de euro.

După Roland Garros, Simona va trece de granița celor 23 de milioane de dolari câștigate doar din tenis. Până acum ea strânsese 22,9 milioane.

Halep - Kerber se joacă în sferturi la Roland Garros miercuri, de la ora 15:00. Partida va putea fi urmărită în format LIVE TEXT pe digisport.ro.

Etichete:

,

,

,

,

,

,

,

,

,

,

,

,

,